b'\n_START_ARTICLE_\nMozia\n_START_PARAGRAPH_\nMozia er en italiensk \xc3\xb8 vest for Sicilien. \xc3\x98en kaldes ogs\xc3\xa5 nogle gange San Pantaleo. \xc3\x98en ligger i et laguneomr\xc3\xa5de sammen med tre andre ubeboede \xc3\xb8er og har et areal p\xc3\xa5 ca. 40 hektar. Den kan n\xc3\xa5s med personf\xc3\xa6rge fra kysten lidt nord for Marsala._NEWLINE_\xc3\x98en er kendt som et vigtigt ark\xc3\xa6ologisk udgravningsomr\xc3\xa5de, idet der her er fundet adskillige rester af en by grundlagt omkring \xc3\xa5r 700 f.Kr. Byen var en af de vigtigste f\xc3\xb8nikiske kolonier i Middelhavet. I denne periode var \xc3\xb8en helt omgivet af mure, og der var etableret en havn med fl\xc3\xa5debase og en ebbevej fra Sicilien, som der stadig kan ses rester af. Mozia blev i 397 f.Kr. angrebet af Dionysios af Siracusa, der lagde \xc3\xb8en helt i ruiner. \xc3\x98en var derefter ubeboet indtil starten af det 20. \xc3\xa5rhundrede, hvor den blev k\xc3\xb8bt af den engelske ark\xc3\xa6olog Joseph Whitaker, der startede udgravningerne og opf\xc3\xb8rte de bygninger, der i dag kan ses p\xc3\xa5 \xc3\xb8en, bl.a. et museum._NEWLINE_Der blev produceret store m\xc3\xa6ngder keramik p\xc3\xa5 \xc3\xb8en, som man kan se adskillige eksempler p\xc3\xa5 p\xc3\xa5 \xc3\xb8ens museum. P\xc3\xa5 museet udstilles ogs\xc3\xa5 skulpturen Ynglingen fra Mozia, en gr\xc3\xa6sk skulptur fra det 5. \xc3\xa5rhundrede f.Kr., der er fundet p\xc3\xa5 \xc3\xb8en. Hele \xc3\xb8en fungerer i dag som et slags museum, hvor der er lagt stier rundt mellem de mange udgravninger.'